Komission kertomus kotitalouksien pyykinpesuaineita koskevista hyvistä ympäristökäytänteistä 22 päivänä heinäkuuta 1998 annetun komission suosituksen 98/480/EY täytäntöönpanon tuloksista vuosina 1996-2000 /* KOM/2002/0287 lopull. */





KOMISSION KERTOMUS kotitalouksien pyykinpesuaineita koskevista hyvistä ympäristökäytänteistä 22 päivänä heinäkuuta 1998 annetun komission suosituksen 98/480/EY täytäntöönpanon tuloksista vuosina 1996-2000 1. Johdanto 1.1. Euroopan yhteisössä on 1970-luvun alusta harjoitettu pesuaineisiin liittyvää politiikkaa, jonka tavoitteena on ollut ratkaista pinta-aktiivisten aineiden aiheuttama vaahtoamisongelma vesistöissä. Näin ollen kaikessa yhteisön nykyisessä lainsäädännössä [1] päätavoitteena on ympäristöongelmien, kuten jokivesissä esiintyvän vaahtoamisen, ehkäiseminen, ja lainsäädäntö perustuu biohajoavuustesteihin. [1] Neuvoston direktiivi 73/404/ETY, EYVL L 347, 17.12.1973, s. 51. Neuvoston direktiivi 73/405/ETY, EYVL L 347, 17.12.1973, s. 53. Neuvoston direktiivi 82/242/ETY, EYVL L 109, 22.4.1982, s. 1. Neuvoston direktiivi 82/243/ETY, EYVL L 109, 22.4.1982, s. 18. Neuvoston direktiivi 86/94/ETY, EYVL L 80, 25.3.1986, s. 51. 1.2. Voimassa oleva pesuainelainsäädäntö on tarjonnut vakaan perustan yhtenäismarkkinoille ja varmistanut suhteellisen korkeatasoisen ympäristönsuojelun. Primaaristi biohajoaviksi luokiteltavat pinta-aktiiviset aineet menettävät pinta-aktiiviset ominaisuutensa melko nopeasti. Ne ovat yleensä vähemmän myrkyllisiä kuin muut pinta-aktiiviset kemikaalit. Pinta-aktiivisten aineiden primaarista biohajoavuutta koskevan sääntelyn vaatimuksilla on ratkaistu vaahtoamisongelma ja sen lisäksi tarjottu kattava mekanismi sellaisten pinta-aktiivisten kemikaalien kieltämiseksi, jotka eivät ole primaaristi biohajoavia. 1.3. Pesuaineiden ja pinta-aktiivisten aineiden valmistustekniikka on 1970-luvulta lähtien kuitenkin muuttunut merkittävästi. Vanha pesuaineiden valmistustekniikka perustui suihkutornitekniikkaan, jossa soveltuvien pinta-aktiivisten aineiden valikoimaa rajoittivat käsittelyn tuotteille asettamat tiukat vaatimukset. Uusi valmistustekniikka sallii entistä konsentroidummat tuotteet ja suuremman kemikaalivalikoiman. Joitakin näistä uusista pinta-aktiivisista aineista ei voida riittävällä tavalla testata voimassa olevissa pesuainedirektiiveissä säädetyillä menetelmillä. 1.4. Pesuainedirektiivejä on täydennetty vapaaehtoisilla toimenpiteillä kuten pesuaineiden merkintöjä koskevalla komission suosituksella [2] ja kotitalouksien pyykinpesuaineita koskevista hyvistä ympäristökäytänteistä annetulla komission suosituksella [3]. [2] Komission suositus 89/542/ETY, EYVL L 291, 10.10.1989. [3] Komission suositus 98/480/EY, EYVL L 215, 1.8.1998. 2. Heinäkuun 22 päivänä 1998 annetun komission suosituksen 98/480/EY täytäntöönpano 2.1. Kotitalouksien pyykinpesuaineita koskevista hyvistä ympäristökäytänteistä 22 päivänä heinäkuuta 1998 annetussa komission suosituksessa 98/480/EY suositeltiin yhteisön tasolla ensimmäistä kertaa, että alalla otetaan käyttöön ympäristösopimukset suosituksen mukaisten toimien täytäntöönpanemiseksi. Siinä otetaan huomioon neuvoston ja Euroopan parlamentin 17 päivänä heinäkuuta 1997 ja 7 päivänä lokakuuta 1997 antamat päätöslauselmat ympäristösopimuksista. Näissä päätöslauselmissa todetaan, että teollisuudenalan vapaaehtoiset sopimukset voivat olla tehokas keino sen varmistamiseksi, että teollisuus kantaa vastuunsa mahdollisimman hyvin [4]. [4] Neuvoston ja Euroopan parlamentin päätöslauselma, 17.7.1997, EYVL C 286, 22.9.1997, s. 254. Neuvoston ja Euroopan parlamentin päätöslauselma 7.10.1997, EYVL C 321, 22.10.1997, s. 6. 2.2. Suosituksessa asetetaan viisi päätavoitetta, jotka on määrä saavuttaa vuoden 2001 loppuun mennessä, kun vertailukohtana käytetään vuoden 1996 tilannetta EU:n 15 jäsenvaltiossa. Nämä tavoitteet ovat: - tuoteryhmän kuluttaman energian kokonaismäärää pesukertaa kohti olisi vähennettävä viisi prosenttia (kWh/pesukerta); viitearvo: 1,04 kWh; - kotitalouksien pyykinpesuaineiden kulutusta henkeä kohden olisi vähennettävä 10 prosenttia (painona mitattuna, kg/henkilö); viitearvo: 9,94 kg; - tuoteryhmän kuluttaja- ja ryhmäpakkausten kulutusta henkeä kohden olisi vähennettävä 10 prosenttia (painona mitattuna, kg/henkilö); viitearvo: 0,71 kg; - luonnossa huonosti hajoavien orgaanisten aineosien kulutusta henkeä kohden olisi vähennettävä 10 prosenttia (painona mitattuna, kg/henkilö); viitearvo: 0,32 kg; - kuluttajille olisi annettava tietoa siitä, miten pesuaineita käytetään oikein. 2.3. Pesu- ja puhdistusaineiden valmistajien kansainvälinen järjestö AISE [5] sitoutui tekemään aloitteita näiden tavoitteiden saavuttamiseksi. Se laati tässä tarkoituksessa kotitalouksien pyykinpesuaineiden hyviä ympäristökäytänteitä koskevat säännöt (jäljempänä "käytännesäännöt"), jotka on tarkoitus panna täytäntöön seuraavissa 18 maassa [6]: 15:ssä EU:n jäsenvaltiossa, Islannissa, Norjassa ja Sveitsissä. [5] AISE (Association internationale de la savonnerie, de la détergence et des produits d'entretien) on virallinen elin, joka edustaa pesu- ja puhdistusaineteollisuutta Euroopassa ja suhteessa muihin kansainvälisiin organisaatioihin. AISE:n jäseniä ja sen kansallisia jäsenjärjestöjä on 28 maassa (lähinnä Euroopassa). Jäsenet ovat yrityksiä, jotka markkinoivat pesu- ja puhdistusaineteollisuuden tuotteita paikallisesti. AISE edustaa yli 90:tä prosenttia yhteisön pesu- ja puhdistusaineteollisuudesta. [6] Euroopan unioniin kuuluvissa maissa eli Itävallassa, Belgiassa, Tanskassa, Suomessa, Ranskassa, Saksassa, Kreikassa, Irlannissa, Italiassa, Luxemburgissa, Portugalissa, Espanjassa, Ruotsissa, Alankomaissa ja Yhdistyneessä kuningaskunnassa, ja näiden lisäksi Islannissa, Norjassa ja Sveitsissä. 2.4. Käytännesääntöjen täytäntöönpano aloitettiin ensin kokeiluna Tanskassa ja Ruotsissa syksyllä 1997. Koska kokeilusta saadut tulokset olivat myönteisiä ja Euroopan komissio oli vahvistanut säännöt suosituksen muodossa heinäkuussa 1998, täytäntöönpano käynnistettiin myös muissa osallistujamaissa jaksolla, joka ulottui vuoden 1998 puolivälistä vuoden 1999 alkuun, ja hanke jatkuu edelleen. 2.5. AISE:n käytännesääntöjen sisältämät sitoumukset ja tavoitteet perustuvat riskien arviointiin ja elinkaarianalyysiin. Sääntöjen mukaan valmistajat sitoutuvat antamaan kuluttajille asiaankuuluvat ohjeet siitä, miten nämä voivat pestä pyykkinsä ympäristön kannalta järkevällä tavalla. AISE:n jäsenet ja tietyt järjestöön kuulumattomat yritykset, jotka myyvät, markkinoivat tai valmistavat kotitalouksien pyykinpesuaineita Euroopan unionissa tai Euroopan talousalueella, sitoutuivat noudattamaan suositusta yhteistyössä kansallisten järjestöjen kanssa sekä raportoimaan vähintään kahden vuoden välein siitä, miten kulutusta, pakkauksia ja luonnossa huonosti hajoavia orgaanisia aineosia koskevien tavoitteiden saavuttamisessa on edistytty, sekä ilmoittamaan viisivuotisjakson lopulla energiankulutusta koskevat tiedot eli vuoden 2001 tiedot verrattuna viitevuoden 1996 tietoihin. 2.6. On syytä huomata, että jäsenvaltiot ovat sopineet osallistuvansa komission suosituksen täytäntöönpanoon ja että kaikki sidosryhmät ovat osoittaneet olevansa kiinnostuneita saavuttamaan suosituksessa asetetut tavoitteet ja pyrkimään etenkin - alhaisempien pesulämpötilojen käyttöön energiankulutuksen ja CO2-päästöjen vähentämiseksi, - pesuaineiden ja niiden pakkauksien kulutuksen vähentämiseen pesuaineisiin liittyvien yleisten ympäristövaikutusten vähentämiseksi, - pesuaineiden sisältämien, luonnossa huonosti hajoavien orgaanisten aineosien vähentämiseen pesuaineiden ympäristövaikutusten vähentämiseksi. 3. Suosituksen 98/480/ey täytäntöönpanon välivaiheen tulokset 3.1. AISE on suosituksen 7 artiklan mukaisesti antanut tilastotietojen keruun ja käsittelyn ulkopuolisen organisaation tehtäväksi. PricewaterhouseCoopers (PwC) valittiin seuraamaan kahden vuoden välein sitä, miten kulutusta, pakkauksia ja luonnossa huonosti hajoavia orgaanisia aineosia koskevien tavoitteiden saavuttamisessa on edistytty, sekä raportoimaan energiankulutuksesta vuonna 2002 laadittavassa loppuraportissa. Vuosien 1996-1998 luvut kolmen edellä mainitun tavoitteen osalta sekä Euroopan että jäsenvaltioiden tasolla on esitetty PwC:n laatimassa ensimmäisessä väliraportissa [7], joka sisältää myös lyhyen tiivistelmän vuosien 1996-1998 pääsuuntauksista. [7] AISE Code of Good Environmental Practice: Progress report to the European Commission, 1997-1998. 3.2. PwC on nyt laatinut toisen raportin, joka kattaa vuodet 1999-2000. Molemmat raportit ovat rakenteeltaan samankaltaiset, ja niissä kuvataan tiedonkeruussa, auditoinnissa, suunnittelussa ja hallinnoinnissa käytettyjä menetelmiä. Energiaa koskevat tiedot, jotka sisältyvät viitekertomukseen ja jotka ilmoitetaan seuraavan kerran vuodelta 2002, kerätään markkinatutkimuksella, jonka tekee alaan erikoistunut yritys Taylor Nelson AGB. 3.3 AISE on laatinut PwC:n ensimmäistä raporttia täydentävän raportin [8], jossa keskitytään niihin toimiin, joita AISE:n kansalliset jäsenjärjestöt ovat toteuttaneet suosituksen hyväksymisen ja koko käytännesääntöhankkeen virallisen, kaikki jäsenvaltiot kattaneen käynnistämisen jälkeen. Näihin kuuluvat etenkin tiedotushankkeet, joilla pyritään kannustamaan kotitalouksia käyttämään pyykinpesuaineita oikein. AISE on laatinut vastaavan täydentävän raportin myös toista PwC:n laatimaa raporttia varten. [8] Implementation of the AISE Code in Europe, Complementary report from AISE to the PwC 1997-1998 progress report. 3.4 PwC:n ja AISE:n laatimat raportit valmistuivat lokakuussa 2000, minkä jälkeen komissio järjesti jäsenvaltioiden kanssa työryhmän kokouksen tiedottaakseen vuosina 1997-1998 saavutetusta edistyksestä. Myös muita sidosryhmiä, kuten BEUC:ta (Euroopan kuluttajaorganisaatiota) ja EEB:tä (Euroopan ympäristöjärjestöjen yhteistyöelintä), kuultiin, ja ne esittivät näkemyksensä asiasta. Raportit toimitettiin myös kuluttajakomitealle suosituksen täytäntöönpanon edistymistä koskevaa lausuntoa varten. 3.5 Näiden organisaatioiden tärkeimpien, vuosia 1996-1998 koskevien päätelmien mukaan väliarvioinnin kohteena olevista neljästä tavoitteesta seuraavat kaksi oli saavutettu kaikilta osin: luonnossa huonosti hajoavien aineosien vähentäminen sekä kuluttajille suunnattu tiedotus. Vuosia 1996-1998 koskevat tiedot kuitenkin osoittivat, että pesuaineiden ja pakkausten kulutuksen vähentämiseksi tarvittiin vielä runsaasti työtä. 3.6 Käytännesääntöjä noudattamaan sitoutuneiden yritysten määrä on PwC:n mukaan lisääntynyt 154 yrityksestä 179 yritykseen vuosina 1999-2000 huolimatta alalla tapahtuneista sulautumisista. Raportissa esitetään pesuaineiden, pakkausten ja luonnossa huonosti hajoavien orgaanisten aineosien kulutusta koskevat tiedot, joita verrataan vuosien 1996-1998 tietoihin. 3.7 AISE:n raportti sisältää samat tiedot kuin PwC:n raportti, ja siinä tarkastellaan myös kulutussuuntauksia. Raportissa esitellään lisäksi tiedotusvälineissä vuosina 1999-2000 toteutettuja AISE:n hankkeita, joilla on pyritty kestävän kulutuksen edistämiseen. Nämä toimet liittyvät lähinnä "Washright"-kampanjaan, joka käynnistettiin 5. kesäkuuta 2000 ja jolla pyritään vähentämään pesuaineiden ja energian kulutusta kannustamalla oikeita käyttötapoja. Toimiin kuuluvat mm. televisiomainonta, verkkosivut sekä pakkauksia koskevat vinkkiruudut. 4. Edistyminen tavoitteiden saavuttamisessa vuosina 1996-2000 Edellä 2 kohdan 2 alakohdassa lueteltujen tavoitteiden saavuttamisessa on 15 jäsenvaltiossa edistytty seuraavasti (määrinä mitattuna): >TAULUKON PAIKKA> Kuluttajalle tärkeät tiedot ilmoitetaan nykyään pesuaineen pakkauksessa. Luonnossa huonosti hajoavia orgaanisia yhdisteitä koskeva tavoite saavutettiin jo tarkastelujakson 1996-1998 lopulla, ja näiden yhdisteiden kulutus on edelleen vähenemässä. Edellä olevassa taulukossa ilmoitetut tiedot näyttäisivät osoittavan, että vaikka aikaisemmin kasvussa ollut pesuaineiden kulutus on nyt kääntynyt laskuun ja vaikka nykyään on havaittavissa merkittävää laskua, kulutus on tähän mennessä vähentynyt vasta alle puoleen tavoitellusta. Pakkausten kulutus ei lähentynyt tavoitetta tarkastelujaksolla. Energiankulutusta koskevat tiedot ilmoitetaan syksyllä 2002. Edistyminen tavoitteiden saavuttamisessa vuosina 1996-2000 Pesuaineiden kulutus (kg/henkilö/vuosi) >VIITTAUS KAAVIOON> Pakkausten kulutus (kg/henkilö/vuosi) >VIITTAUS KAAVIOON> Luonnossa huonosti hajoavien orgaanisten yhdisteiden kulutus (kg/henkilö/vuosi) >VIITTAUS KAAVIOON> 5. AISE:n suunnitelmat suosituksen tavoitteiden saavuttamiseksi AISE ja pesuaineteollisuus ovat edelleen sitoutuneet saavuttamaan suosituksessa asetetut tavoitteet. Vuosien 1996-2000 suuntaukset osoittavat, että tämä on haastava tehtävä. Käytännesääntöjen noudattamiseen sitoutuneet yritykset jatkavat sellaisten tuotemuotojen ja pakkausten kehittämistä ja markkinointia, joilla tuetaan näiden tavoitteiden saavuttamista. Lisäksi ne jatkavat kuluttajille suunnattua tiedotusta, jolla pyritään entistä paremmin varmistamaan, että näiden tuotteiden kulutus on kestävän kehityksen periaatteiden mukaista. Vuoden 2000 puolivälissä toteutetun Euroopan laajuisen "Washright"-tiedotuskampanjan tarkoituksena oli kannustaa alempien pesulämpötilojen käyttöä energiankulutusta koskevan tavoitteen saavuttamisen helpottamiseksi. AISE tekee entistä tiiviimpää yhteistyötä Euroopan kodinkonevalmistajien liiton CECED:n (Conseil Europeen de la Construction d'Appareils Domestiques) kanssa toimissa, jotka koskevat pesukoneen käyttöä. 6. Loppuraportti Komissio antaa tässä kertomuksessa suosituksen 98/480/EY 9 artiklan vaatimusten mukaisesti tiedot kyseisen suosituksen täytäntöönpanossa saavutetuista välivaiheen tuloksista. Komissio laatii loppuraportin suosituksen 98/480/EY täytäntöönpanosta vuoden 2002 lopulla saatuaan PwC:n loppuraportin syksyllä 2002 sekä kuultuaan jäsenvaltioita, AISE:a ja kuluttajakomiteaa. Viiteasiakirjat Kaikki tässä kertomuksessa mainitut asiakirjat ja muita kertomuksen valmistelussa käytettyjä asiakirjoja on saatavana komission web-sivustolla osoitteessa: http://europa.eu.int/comm/enterprise/chemicals/detergents/index.htm. Näihin asiakirjoihin kuuluvat muun muassa seuraavat: 1. AISE Code of Good Environmental Practice: Progress report to the European Commission, 1997-1998, laatinut PricewaterhouseCoopers, 1999. 2. Implementation of the AISE Code in Europe: complementary report from AISE to the PwC 1997-1998 Progress Report, laatinut AISE, 1999. 3. AISE Code of Good Environmental Practice: Progress report to the European Commission, 1999-2000, laatinut PricewaterhouseCoopers, lokakuu 2001 4. Implementation of the AISE Code of Good Environmental Practice for household laundry detergents in Europe: AISE 1999-2000 Progress Report, laatinut AISE, marraskuu 2001 5. Summary note on the launch mid-2000 of the European wash-right TV campaign for the optimal use of laundry detergents, laatinut AISE. 6. EEB:n (Euroopan ympäristöjärjestöjen yhteistyöelimen) kysymykset AISE:n käytännesäännöistä. 7. AISE:n vastaukset EEB:n esittämiin kysymyksiin AISE:n käytännesäännöistä. Tämän kertomuksen valmistelussa on lisäksi otettu huomioon seuraavien kertomusten ja kommenttien sisältö: - Changes in household detergents, kertomuksen on valmistellut Svenska Naturskyddsföreningen (Ruotsin ympäristönsuojelujärjestö). - What effect has the eco-labelling of household detergents had on sewage treatment plants-, laatinut Svenska Naturskyddsföreningen. - Laundry detergents and sewage treatment, laatinut PolskiKlub Ekologiczny, julkaisu käsittelee Puolan tilannetta sekä tiettyjä tekstiilien pesussa käytettäviin pesuaineisiin ja pesujätevesiin liittyviä mahdollisia ratkaisuja. - Svenska Naturskyddsföreningenin kommentit AISE:n säännöistä.